
R A P O R T

asupra propunerii legislative pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare 
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Pl.x 92 din 28 februarie 2007, cu dezbaterea pe fond în procedură obişnuită, a propunerii legislative pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1289/21.09.2006)

· avizul negativ al Consiliului Economic şi Social (nr.2208/18.09.2006)
· avizul negativ al Comisiei juridice, de disciplină şi imunităţi (nr.31/194/07.03.2007)
· avizul favorabil al Comisiei pentru egalitatea de şanse pentru femei şi bărbaţi (nr.37/100/26.03.2007)

· punctul de vedere negativ al Guvernului (nr.3128/18.10.2006).
Propunerea legislativă are ca obiect de reglementare modificarea şi completarea Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în sensul stabilirii cuantumului pensiei în funcţie de paritatea leu/euro, precum şi majorarea sau dublarea cuantumului diverselor categorii de pensii.
Comisia propune Plenului Camerei Deputaţilor respingerea iniţiativei legislative din următoarele considerente:
· se încalcă principiile fundamentale ale contributivităţii şi egalităţii, statuate de Legea nr.19/2000;
· actualizarea lunară a cuantumului în funcţie de paritate leu/euro este practic reu de realizat, deoarece cursul leu/euro fluctuează zilnic, valoarea zilnică de schimb conducând inclusiv la diminuarea cuantumului pensiilor, lucru care nu poate fi acceptat.
· iniţiativa legislativă nu stabileşte cum poate fi realizată o astfel de plată lunară, atât timp cât nu se cunoaşte valoarea medie lunară a parităţii leu/euro, care este instituţia care are competenţa calculului acestei valori, modul în care se face publică, precum şi modalităţile efective, tehnice, de transformare teoretică, în euro, a pensiei stabilite în lei.

· se încalcă mecanismul de stabilire a pensiilor reglementat de lege, respectiv acela conform căruia cuantumul pensiei rezultă din înmulţirea punctajului mediu anual cu valoarea punctului de pensie.

· stabilirea aceluiaşi cuantum al pensiei, numai ţănând seama de condiţiile de muncă egale şi acelaşi stagiu de cotizare realizat, fără a lua în calcul veniturile realizate, la care s-a achitat contribuţia de asigurări sociale, conduce la introducerea unor noi categorii de persoane defavorizate instituind inegalitate de tratament.
· aplicând în mod unitar acelaşi procent de majorare (15%), cuantumurile pensiilor se diferenţiază şi mai mult, în mod cu totul arbitrar, şi s-ar crea noi inechităţi între diferitele categorii de pensionari.
· neluarea în calcul a unor perioade de contribuţie, eventual realizate în perioada de anticipare, încalcă principiul contributivităţii şi crează discriminare faţă de pensionarii pentru limită de vârstă, cărora li se poate recalcula pensia, prin adăugarea unor stagii de cotizare, realizate după pensionare.

· dublarea numărului de bilete de odihnă şi tratament balnear nu ar putea rezolva multiplele solicitări de acordare a unei asemenea prestaţii. O asemenea propunere ar însemna disponibilizarea unor fonduri bugetare de 48.485 mii lei, sumă foarte greu de susţinut de către bugetul asigurărilor sociale de stat. Recuperarea sănătăţii pensionarilor şi asiguraţilor nu poate fi finanţată exclusiv din bugetul asigurărilor sociale de stat, alte sisteme sociale trebuind să ofere alternative de recuperare a capacităţii de muncă sau refacerea sănătăţii. Astfel de servicii ar trebui îndreptate şi efectuate, cu precădere, pentru recuperarea capacităţii de muncă a persoanelor active, pentru reîntoarcerea pe piaţa muncii. 
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterile care au avut loc în şedinţa comisiei din 27 martie 2007 au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii, Solidarităţii Sociale şi Familiei:
· d-l Cătălin Dănilă – Secretar de Stat
· d-na Gabriela Mateescu – director

· d-na Cecilia Sebe – consilier.
4. La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 22 februarie 2007.
6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

